SKRIFTLIG FORESPØRGSEL E-2795/01

af Carmen Fraga Estevez (PPE-DE) til Kommissionen

(9. oktober 2001)

Om: Anvendelse af det såkaldte thonaille-fangstredskab ved fiskeri efter vandrende arter

I Kommissionens rapport om gennemførelsen i 2002 af fællesskabsbestemmelserne om anvendelse af drivgarn fastslås det på ny, at bestemte fiskerflåder i nogle medlemsstater anvender metoder, som rejser en række spørgsmål om overholdelsen af disse bestemmelser og de fremskridt, som bestemte medlemsstater har gjort med henblik på indførelse af et definitivt forbud mod disse fangstredskaber pr. 1. januar 2002. Situationen forekommer specielt bekymrende i Middelhavsområdet, og det oplyses herom i Kommissionens rapport, at en fransk fiskerflåde anvender den såkaldte thonaille til fangst af almindelig tun og sværdfisk. Frankrig har ifølge rapporten meddelt meget begrænsede oplysninger om denne flådes aktiviteter den består af 109 enheder med den begrundelse, at der er tale om et fangstredskab, som anvendes inden for kystfiskeriet, og det kan derfor ikke betragtes som et drivgarn; Kommissionen kan ikke tilslutte sig denne argumentation.

Eftersom Kommissionen erkender, at der er landet tun under mindstestørrelsen, at Frankrig ikke har gennemført kontrol med thonaille-flåden, og at der er blevet iværksat en national undersøgelse for at optage dette redskab som et alternativ til drivgarnene, bedes Kommissionen oplyse følgende:

- Hvad er dens holdning til thonaille-fangstredskabet og dettes konsekvenser for fangsten af tun og sværdfisk i Middelhavet?

- Hvilke forholdsregler vil den træffe for at sikre, at Frankrig fremsender de oplysninger, om aktiviteterne, landinger, antal aktive fartøjer og antallet af inspektioner og kontroller af thonaille-flåden, som landet hidtil har undladt at indsende?

- Hvordan vil situationen med hensyn til forbuddet mod dette fangstredskab efter Kommissionens opfattelse være pr. 1. januar 2002?

Svar afgivet på Kommissionens vegne af Franz Fischler

(12. november 2001)

Kommissionen betragter thonaille-fangstredskabet som drivgarn beregnet på de arter, som er omfattet af bilag VIII til Rådets forordning (EF) nr. 894/97 af 29. april 1997 om fastlæggelse af tekniske foranstaltninger til bevarelse af fiskeressourcerne(1), ændret ved Rådets forordning (EF) nr. 1239/98 af 1. januar 1998(2). Det vil derfor være forbudt at anvende dette fangstredskab fra 1. januar 2002.

Denne holdning er flere gange blevet meddelt de franske myndigheder, som er blevet bedt om at meddele Kommissionen, hvilke foranstaltninger der er blevet truffet for at sikre overholdelse af forordning (EF) nr. 1239/98.

Frankrig har hele tiden fastholdt, at thonaille-fangstredskabet ikke er drivgarn, som er omfattet af forordning nr. 1239/98. Som det er nævnt i Kommissionens rapport har Frankrig aldrig etableret et nationalt kontrolprogram vedrørende thonaille-fangstredskabet, og Kommissionen har derfor ikke kunnet kontrollere denne fiskemetode.

Selv om thonaille-udstyrets betydning for bestanden af almindelig tun og sværdfisk ikke kan måles, hævder Kommissionens rapport ikke, at der fanges fisk under mindstestørrelsen med dette fangstudstyr. Imidlertid antydes det indirekte i den negative prognose for bestanden af almindelig tun, som er fremlagt af Den Internationale Kommission for Bevarelse af Tunfiskebestanden i Atlanterhavet (ICCAT), at fangsten af ungfisk og fisk under mindstestørrelsen, der kan være ret så betydelig ved visse anvendelser af thonaille-udstyr, muligvis ikke harmonerer med bevaringen af fiskebestanden.

Det er medlemsstatens ansvar at sørge for overholdelse af forordningerne inden for fiskerisektoren og pålægge sanktioner i tilfælde af overtrædelser. Kommissionen kan ikke direkte pålægge fiskerne at overholde forordning (EF) nr. 1239/98.

Fra 1. januar 2002 vil Kommissionen træffe de nødvendige skridt for at kontrollere, om Frankrig sikrer tilstrækkelig overholdelse af EU-lovgivningen, som forbyder anvendelse af drivgarn ved fangst af stærkt vandrende fiskearter. Såfremt dette ikke er tilfældet, vil de normale overtrædelsesprocedurer blive indledt.

(1) EFT L 132 af 23.5.1997.

(2) EFT L 171 af 17.6.1998.